Tuleva EU-komission 7. varapuheenjohtaja soi viikolla haastattelun suomalaisille. Panitteko merkille, kuinka helpottuneelta Suomen entinen pääministeri A-studion haastattelussa vaikutti?

Kuukaudet Brysselin simpukkapatojen ääressä näyttävät tehneen Jyrki Kataiselle (kok.) hyvää. Poissa oli velkaisen isännän väkinäinen hymy ja sixpack-kivireen vetämisestä aiheutunut uupunut olemus. Suomen tuore luottoluokituksen pudotus ei näyttänyt painavan yhtään, eikä Katainen vaatimattomana poliitikkona ottanut siitä minkäänlaista kunniaa itselleen.

"Meillä on täällä komissiossa sellainen policy, että emme kommentoi luottoluokittajien ratkaisuja", hän totesi hymyssä suin.

Silti hänen sanomansa suomalaisille – ja kaikille muillekin EU-kansalaisille – oli haudanvakava ja ajatukset porakaivonsyviä.

Katainen on uskottavuusdimension suhteen eittämättä Euroopan suurimpia asiantuntijoita.

Hän korosti erityisesti budjettikuria. Mopo ei saa kansallisilta kirstunvartijoilta karata.

"Terveen talouden pelisääntöjä pitää noudattaa. Se on uskottavuuskysymys", hän linjasi.

Katainen on uskottavuusdimension suhteen eittämättä Euroopan suurimpia asiantuntijoita. Hänen hallituksensa linjasi jo alkukesällä 2011, että valtion budjettialijäämä ei saa ylittää yhtä prosenttia BKT:stä. Valtion velka piti kääntää laskuun, työttömyys painaa viiden prosenttiin ja työllisyys nostaa 72 prosenttiin – ja niin tietysti: Suomen luottoluokitus piti pitää AAA-luokassa.

Mikään näistä tavoitteista ei ole toteutunut. Valtion velka on kasvanut 20 miljardilla eurolla komeaan 100 miljardiin euroon ja työttömiäkin on tullut sellaiset rapiat 100 000 lisää.

Mutta vaikka kotimaa on kusessa, Suomen entisellä pääministerillä on rohkaiseva sanoma entisille hallintoalamaisille: "Toivotan vain menestystä ja jaksamista vaikeiden haasteiden edessä."

Parempaa tulevaisuutta rakennetaan yksilötasolla. Omaan osaansa Katainen on erittäin tyytyväinen: "Olen iloinen, että saan osallistua paremman Euroopan rakentamiseen."

Älkäämme siis vaipuko murheen alhoon. Toivoa on. Ammentakaamme lohtua siitä, jos yksikin suomalainen saa pinnistettyä itsensä ylös siitä kurimuksesta, joka luonnonvoimien vääjäämättömyydellä imee kansakuntaa kitaansa.

On fantastista, että pieni ja sisukas Suomi on voinut lahjoittaa koko Euroopalle henkilön, joka tietää tasan tarkkaan, miten taloutta PITÄISI hoitaa.

Pekka Ervasti

Kirjoittaja on Yle Uutisten politiikan päällikkö